लुधियाना पहुंची दिल्ली टीम; 4 MLA का नेगेटिव फीडबैक, अकाली नेता पर नजर
Punjab AAP MLA Performance inquiry - लोकसभा चुनाव से पहले आम आदमी पार्टी (AAP) ने पंजाब के विधायकों की कारगुजारी की जांच शुरू कर दी है। दिल्ली से AAP की टीम उनका फीडबैक ले रही है। लुधियाना से इसकी शुरूआत करते हुए ऐसी ही टीम सर्किट हाउस में पहुंची
लोकसभा चुनाव से पहले आम आदमी पार्टी (AAP) ने पंजाब के विधायकों की कारगुजारी की जांच शुरू कर दी है। दिल्ली से AAP की टीम उनका फीडबैक ले रही है। लुधियाना से इसकी शुरूआत करते हुए ऐसी ही टीम सर्किट हाउस में पहुंची। जहां 9 विधानसभा सीटों के ब्लॉक प्रधान और प्रधान बुलाए गए। जिनसे विधायकों से मिलने वाले सहयोग के बारे में पूछा गया।
सूत्रों के मुताबिक इसमें लुधियाना के 4 विधायकों के बारे में नेगेटिव फीडबैक मिला है। पूर्व ब्लॉक प्रधानों ने इनके कामकाज पर सवाल उठाए हैं। ये भी चर्चा है कि यहां अकाली दल के एक दिग्गज नेता लोकसभा चुनाव से पहले AAP में जा सकते हैं। वहीं एक कांग्रेसी नेता भी AAP में जाने के इच्छुक हैं। हालांकि AAP की दिल्ली टीम उनका भी फीडबैक जुटा रही है। हालांकि पार्टी, सरकार या विधायकों के स्तर पर कोई इस बारे में औपचारिक तौर पर कुछ बताने को तैयार नहीं है।
AAP की दिल्ली टीम की मीटिंग से जुड़ी 4 अहम बातें...
1. पुराने ब्लॉक प्रधानों को सहयोग नहीं कर रहे विधायक
​​​​​सूत्रों के मुताबिक इस मीटिंग में पूर्व ब्लॉक प्रधानों ने कहा कि दूसरी पार्टी से आकर AAP से विधायक बने कुछ नेता सहयोग नहीं कर रहे। उन्होंने पार्टी के लगाए पुराने ब्लॉक प्रधान बदल दिए। इससे उनके बीच तालमेल नहीं हो रहा। विधानसभा सीटों में गलियां तक नहीं बन रही। वे जब पार्टी स्तर पर मामला विधायक के पास ले जाते हैं तो वह नजरअंदाज कर देते हैं। गली-मोहल्लों में इसका जवाब उन्हें देना पड़ता है। इससे पार्टी की बदनामी हो रही है।
2. दिल्ली भेजे जाएंगे नाम, CM लेंगे एक्शन
सूत्रों के मुताबिक टीम ने इन ब्लॉक प्रधानों को कहा कि इनके बारे में पूरी रिपोर्ट दिल्ली भेजी जाएगी। निगम और लोकसभा चुनाव में पार्टी की छवि को सुधारने के लिए इस पर बड़ी कार्रवाई की जा सकती है। मीटिंग में यह भी सामने आया कि लुधियाना से जुड़ी करीब 80 फाइलें CM भगवंत मान तक पहुंच चुकी हैं। जिस पर कभी भी एक्शन हो सकता है।
3. ग्राउंड रियलिटी पता चले, इसलिए पुराने प्रधान बुलाए
सूत्रों के मुताबिक इस मीटिंग में पुराने ब्लॉक प्रधानों को इसीलिए बुलाया गया था ताकि ग्राउंड रियलिटी का पता चल सके। विधायकों के रखे प्रधान उन्हीं की तारीफ करते, इसलिए सरकार बनने से पहले पार्टी से जुड़े नेताओं को मीटिंग के लिए बुलाया गया था।
4. 6 शहरी और 3 देहात क्षेत्रों पर हुई चर्चा
दिल्ली टीम ने 6 शहरी और 3 देहात के विधानसभा क्षेत्रों पर चर्चा की। इनमें लुधियाना सेंट्रल, नॉर्थ, ईस्ट, साउथ, वेस्ट, आत्मनगर, गिल, जगराओं और मुल्लापुर दाखा शामिल है। करीब 8 घंटे तक ये बैठक चली। जिसमें एक-एक ब्लाक प्रधान से अकेले में हाईकमान टीम के सदस्यों ने रिपोर्ट ली। सूत्रों मुताबिक कुछ ब्लाक प्रधानों को मीटिंग में आने से पहले ही विधायकों ने सही रिपोर्ट देने के लिए भी सचेत किया था।
मीटिंग के बाद निकले 2 बड़े सियासी संकेत
1. शिअद नेता बनेंगे AAP के लोकसभा कैंडिडेट
सूत्रों के मुताबिक शिअद से जुड़े शहर के एक दिग्गज नेता को AAP में लाया जा सकता है। उन्हें लुधियाना सीट से लोकसभा चुनाव का उम्मीदवार बनाया जा सकता है। AAP ने जालंधर में यह फॉर्मूला अपनाया था, जिसमें कांग्रेस से सुशील रिंकू को लाई और सीट जीत गए। हालांकि AAP से भी कुछ विधायक और दूसरे नेता लोकसभा सीट पर दावेदारी जता रहे हैं, इसलिए इस पर मंथन किया जा रहा है। AAP की दिल्ली टीम उक्त नेता और अपने दावेदारों के सियासी दमखम को भी टटोल रही है।
2. कांग्रेस नेता की दिलचस्पी लेकिन AAP तैयार नहीं
सूत्रों के मुताबिक लुधियाना शहर के एक बड़े कांग्रेसी नेता भी AAP में जाने के इच्छुक हैं। वह लोकसभा टिकट पर भी दावेदारी जता रहे हैं। इनको AAP ने विधानसभा चुनाव के वक्त साथ आने का ऑफर दिया था। कैंडिडेट बनाने का भी भरोसा दिया था लेकिन उस वक्त कांग्रेस के हक में माहौल समझकर उन्होंने इनकार कर दिया। इसी वजह से AAP उक्त नेता को अनदेखा कर रही है।